**A Marvel nagy, piros, elejtett labdája**

**Amerika Kapitány: Szép új világ (2025) – kritika**

**Megérkezett a mozikba az idei év első Marvel-filmje, melynek alapötlete és szereplőgárdája mindenképpen bizakodásra adott okot az elkészültét övező körülmények ellenére is. Amerika Kapitány legújabb szólókalandja viszont nagyrészt összedől a rá nehezedő nyomás miatt, mindennek az eredménye pedig sorra elbaltázott lehetőségek és a megszokott, Marvelre jellemző biztonsági játék különös egyvelege.**

A Marvel-filmek palettája az utóbbi években igencsak nagy változatosságot mutat mind történetben, mind új irányokban, de sajnos minőségben is. A 2019-es *Bosszúállók: Végjáték* óta egymást követik a hol jobban, hol rosszabbul sikerült alkotások, ráadásul az egykor az univerzumépítés iskolapéldájának tekintett filmes univerzum már sorozatokkal is bővül, így az elkötelezett rajongók számára is egyre nehezebb lépést tartani az eseményekkel.

Idén a megszokott formulát követve ismét három mozifilmet mutat be a Marvel, melyek közül az első az *Amerika Kapitány: Szép új világ*. A film útja a bemutatóig több szempontból sem volt zökkenőmentesnek nevezhető. A címszereplő szuperhős ikonikus pajzsát Chris Evanstől Anthony Mackie vette át, aki a korábbi történetekben ugyan többször felbukkant már Sólyomként, de mégis kérdéses volt, hogy az általa alakított Sam Wilson mennyire képes felérni nagy elődjéhez. A film emellett több új karaktert volt hivatott bemutatni, ráadásul nem titkoltan a következő *Bosszúállók*-filmek egyik előfutárának szánták, így nagy nyomás helyeződött a megosztóra sikerült *The Cloverfield Paradox*ot (2018) is jegyző Julius Onah rendezőre.

Sokat lehetett hallani a rengeteg újraforgatásról, többször át kellett írni a forgatókönyvet, a bemutató dátumát pedig számos alkalommal elhalasztották, mindezek pedig már önmagukban sem adtak okot bizakodásra. Kérdéses volt tehát, hogy milyen reményekkel tekintsünk az alkotásra, a bemutató után viszont már világosan látszik, hogy ismét egy felemás, a benne rejlő potenciált ki nem használó produktumot kaptunk.

A történet szerint Thaddeus Ross-t (Harrison Ford) választották az Egyesült Államok elnökévé, aki amellett, hogy Sam Wilson, az új Amerika Kapitány (Anthony Mackie) segítségét kérve újjászervezné a feloszlott Bosszúállókat, egy nemrég felfedezett, adamantium nevű fémet is az országa birtokában akar tudni. Egy globális összeesküvésnek köszönhetően viszont a Kapitánynak meg kell akadályoznia, hogy az egyre súlyosabb eseményekhez vezető rejtély világháborúba torkolljon, míg az elnök kénytelen lesz szembenézni a múltbéli döntéseinek következményeivel.

A sztoriban jól láthatóan rengeteg volt a potenciál, ezt a film részben ki tudja aknázni. A már-már politikai thrillerbe hajló nyomozós szál a játékidő feléig feszes és leköti a figyelmet, és az elmekontroll behozatala is rendkívül érdekes kérdéseket vet fel. A film ezeket viszont meg sem próbálja megfelelően kibontani, és sok történetszál vagy lógva marad a levegőben, vagy csak semmitmondóan kerül elvarrásra. Ez utóbbi legfőképp az adamantiumot övező, Japán és az Egyesült Államok közötti konfliktus lezárásánál figyelhető meg.

A történet viszont már önmagában utal arra is, ami a film egyik legnagyobb erőssége, ez pedig a korábbi és a jövőbeli alkotásokhoz fűződő kapcsolódási pontokban keresendő. A Marvel Univerzum logikájának legfontosabb része volt korábban, hogy a filmek szorosan összefüggenek, ez viszont az elmúlt években – főként a rengeteg új karakternek köszönhetően – kevésbé volt már jellemző. A *Szép új világ* ebben a tekintetben visszatér az alapokhoz, hiszen egyaránt folytatja az *Amerika Kapitány*- és a *Bosszúállók*-filmeket, de a 2008-as *A hihetetlen Hulk*, valamint a 2021-es *Örökkévalók* és *A Sólyom és a Tél Katonája*-sorozat eseményeit is továbbszövi, emellett több, későbbi történet alapjait is lefekteti.

Ugyancsak fejlődést mutat a CGI, mely néhány korábbi filmben és sorozatban a nevetségesség határait súrolta, ez a film viszont meglepően erős vizuális fronton. Az Indiai-óceánon játszódó tengeri csatajelenet és az előzetesek által már leleplezett, Vörös Hulkkal való összecsapás is rendkívül látványosak. A közelharcok koreográfiája szintén egész korrekt, de láthattunk már jobbat is a franchise korábbi darabjaiban. A speciális effektek egy-két esetben lehetnek csupán kiábrándítóak, ezen a ponton pedig érdemes áttérni a karakterekre.

Sam Wilson a negatív előítéletekkel szemben érdekes karakterré nőtte ki magát, és határozottan helyt tud állni Amerika Kapitányként. Földhözragadtsága és halandósága bizonyos értelemben az átlagemberhez is közelebb hozza a szuperhőst azzal, hogy a cselekmény során eszmél rá igazán, mit is jelent birtokolni az ikonikus pajzsot, és hogy nem oldhat meg mindent a fizikai erő. A már említett *A Sólyom és a Tél Katonája* sorozatban ugyan Anthony Mackie karaktere nagyobb reflektorfénybe került, ebben a filmben vált igazán épkézláb, szerethető karakterré. Másodlagos főhősként az új Sólyom, Joaquin Torres (Danny Ramirez) kissé háttérbe szorul, de a Sammel való, régi zsarufilmeket idéző dinamikája szórakoztató és a jövőre nézve is ígéretes.

A múltjával vívódó Ross elnök szála szintén érdekesnek mondható. Harrison Ford ugyan most debütált először Marvel-filmben, karaktere már kezdetektől része a filmes univerzumnak, viszont a Ross-t korábban alakító William Hurt halála miatt Ford vette át a szerepet. A karakter kapcsán a filmben több, a színészváltástól független probléma is felmerül. Egyrészt az előzetesek már elárulták, hogy Vörös Hulkká változik majd, ezzel pedig nem lett volna semmi baj akkor, ha nem nettó 5 percet szerepel összesen átalakulva, így lényegében, aki látta a kedvcsinálókat, szinte mindent látott ebből a szekvenciából. Másrészt a Kapitánnyal való összecsapása teljesen hiteltelenné válik azáltal, hogy a halandó Sam képes felvenni a harcot a dühöngő szörnnyel, holott korábbi filmekben az eredeti Hulkkal még az isteni erővel bíró Thornak is meggyűlt a baja.

Mindezen kívül a vörös monstrum megvalósítása is hagy maga után némi kívánnivalót, és köze sincs ahhoz a természetességhez, ahogyan az eredeti Hulkot életre keltették. Összességében elég művinek hat, de lehetett volna sokkal rosszabb is, főleg ha a rendkívül rosszul életre keltett ügyeletes főgonoszt, Samuel Sterns-t (Tim Blake Nelson) vesszük górcső alá, akinek mind a szerepe, mind a kinézete egyszerűen nevetséges. A történet szerint egy mindentudó, utánozhatatlan lángelme és remek stratéga, ennek ellenére sorra tesz teljesen logikátlan lépéseket. Ráadásul valódi motivációja sem igazán van, amin a kevés képernyőn töltött ideje sem segít túlzottan. A karakter dizájnja pedig gyomorforgató és fájóan bugyuta egyszerre.

Az eddig említett négy karakternek és az őket alakító színészeknek van igazán lehetőségük megmutatni magukat, azonban a színészi játékot tekintve Mackie, Ford és Ramirez is csak hozzák a kötelezőt, kiemelkedő alakítást egyikük sem nyújt. Nelson játéka ezzel szemben mindössze annyit takar, hogy mindenféle mimika nélkül, rezzenéstelen arccal mondja fel a szövegét, így semmilyen érzelmi mélységet nem sikerül hozzátennie a karakteréhez.

A többi mellékszereplő közül kiemelkedve kellemes meglepetést okoz a mindig zseniális Giancarlo Esposito által alakított Csörgőkígyó, aki a kevés képernyőn töltött idő ellenére is ígéretesnek tűnik, Esposito pedig remek érzékkel formálja meg, így remélhetőleg láthatjuk még a karaktert a későbbiekben. Rajta kívül Ross elnök biztonsági tanácsadója, a Fekete Özvegy-pótlékként funkcionáló Ruth Bat-Seraph (Shira Haas) és az idős szuperkatona, a minden jelenetét indokolatlanul túldramatizáló Isaiah Bradley (Carl Lumbly) érdemel említést, de mindketten rendkívül egysíkúak és súlytalanok.

A film legnagyobb problémája minden kétséget kizáróan a forgatókönyv, melyen bár több író is dolgozott, mégis több szempontból zavaró az általuk végzett munka. Egyik oldalról a film olyan, mintha több párhuzamos alkotást néznénk egyszerre, közben pedig semminek nem sikerül a mélyére hatolni, sokszor az egyes jelenetek is összefüggéstelennek hatnak. Másrészt ott vannak a párbeszédek, melyek rendkívül semmitmondóak, a legtöbb mellékszereplő és időnként a főszereplők is rövid tőmondatokban kommunikálnak, melyek hallatán több alkalommal is furcsállóan vonhatjuk fel szemöldökünket. Látszik tehát az összecsapottság, a fókuszvesztettség és a bátortalanság, melyek együttesen tovább rombolják az alapvetően is csak korrektnek nevezhető film renoméját.

Az *Amerika Kapitány: Szép új világ* ugyan igyekszik eleget tenni a nézők és a rajongók elvárásainak, de ez nem igazán sikerült. Érdekes alapötlettel dolgozik, és az új címszereplőjét rendkívül szerethető karakterré tette ugyan, de az egész leginkább egy olyan feldobott labdának érződik, melyet aztán nem tudtak elkapni. A végeredmény így egy tipikus Marvel-film, mely sem kiemelkedően jó, sem elképesztően rossz. Egy darab a népes középmezőnyből, melyre napok múltán már alig vagy egyáltalán nem fogunk emlékezni, helyette pedig várjuk majd a következő felvonást, melyben talán ismét csalódnunk kell, de talán képes végre meglepni minket.